1500 की आबादी पर सिर्फ दो हैंडपंप, वे भी सूखने के कगार पर
सिरगिड़ी गांव के तालाब आधे से ज्यादा सूख चुका है, नल-जल योजना के तहत लगाए गए नल भी बिजली नहीं होने के कारण सप्ताह में पांच दिन बंद रहता है। ग्रामीणों को पीने की पानी नहीं मिल रहा है। साथ ही निस्तारी के लिए भी दिक्कत हो रही है। ग्राम, जनपद पंचायत,पीएचई और सीएसईबी से कई बार गुहार लगाई जा चुकी है, लेकिन अब तक व्यवस्था नहीं हो पाई है।
महासमुंद ब्लॉक के सिरगिड़ी के ग्रामीणों को न तो पीने के लिए पानी मिल रहा है और न ही निस्तारी के लिए पानी मिल रहा है। इस गांव में दो हैंडपंप है। दोनों में गंदा पानी निकलता है। यह शिकायत तीन साल से है। ग्रामीणों ने पीएचई को इसके लिए कई बार शिकायत की है। नया हैंडपंप लगाने के लिए कहा जा रहा है, लेकिन विभाग के अधिकारी ग्रामीणों की बात को सुनते तक नहीं है। वहां नल-जल योजना के तहत सार्वजनिक नल लगाए गए है और लोगों ने घरों में निजी कनेक्शन भी लिया है, लेकिन यहां बिजली ही नहीं रहती है।
नहीं उठाते फोन
गांव में पीएचई, बिजली, स्वास्थ्य, वन विभाग, रोजगार सहायक, प्रेरक, मितानिन, कृषि विभाग, राजस्व विभाग, पंचायत विभाग सहित ऐसे सभी विभागों के कर्मचारियों का नाम और मोबाइल नंबर लिखा गया है, लेकिन एक भी कर्मचारी फोन नहीं उठाते हैं।
अधिकारी नहीं सुनते
सरोजनी गांव की पढ़ी लिखी है और मनरेगा में काम करती है। वह बताती है कि यह समस्या सालों से, लेकिन कोई सुनने वाला नहीं है। पानी नहीं होने के कारण गर्मी लगने से पहले ही परेशानी शुरु हो जाती है। इसके लिए सभी बड़े अधिकारियों को महासमुंद जाकर शिकायत की गई है, लेकिन काेई सुनवाई नहीं हो पा रही है।
सुबह-शाम काटी जाती है बिजली
इस गांव के लिए नियुक्त लाइनमैन शंभू यादव से दैनिक भास्कर के संवाददाता के पांच बार संपर्क करने की कोशिश के बाद शंभू का कहना है कि महासमुंद से ही सुबह शाम बिजली बंद की जाती है। यहां 33 केवी का कनेक्शन जुड़ा है। वहां से काटने के बाद यहां भी गुल हो जाती है।
सुबह से पानी के लिए लगती है लाइन
अधिकांश लोग दफ्तर जाने वाले हैं। इसलिए सुबह से पानी के लिए नल के पास लाइन लग जाती है। बिजली नहीं रहती इसके बाद भी आने की उम्मीद में 8 बजे तक वहीं बैठे रहते है। इसके बाद पानी मिले या नहीं इसकी चिंता किए बिना ही काम पर चले जाते है। 10-15 मिनट के लिए भी बिजली आ जाती है तो पानी मिल जाता है।
अपनी समस्या बताते ग्रामीण, गांव में लगा नल।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva